Øster Jølby Kirke
Øster Jølby Kirke er en sognekirke beliggende på Mors, og den er øens mindste kirke. I samme sogn findes derfor også en større Frimenighedskirke, Ansgarkirken, som blev bygget i 1871. Øster Jølby kirke ligger uden for byen vestligt i sognet og er smukt placeret på et bakkedrag.
Den lille, langstrakte kirkegård med meget få grave er omgivet af kampestensdiger med jorddækkede indersider og har indgangspartier mod øst og vest.
Kirken består af et romansk kor og skib samt et våbenhus mod nord opført i 1936 af arkitekt Jens Foged (1890-1959), Thisted, som afløser for et våbenhus fra omkring 1860. En tømret klokkestabel er desuden rejst ved østgavlen. Den har erstattet en ældre stabel med murede piller og gavl fra midten af 1800-tallet. Inden da havde kirken et klokkehus.
Koret og skibet er opført af granitkvadre på en sokkel med skrå kant. Store, flade syldsten, dvs. fundamentsten, er desuden synlige på en del af skibets nordside. Taggavlene er bygget af munkesten i munkeskifte. Kvadermurene, som er muret om, står blanke med synlige sten, og årstallet 1727 er hugget i en kvader i korets sydmur og indsat, så stenen vender på hovedet. Årstallet henviser måske til en reparation af muren. Taggavlene og våbenhuset er hvidkalket, mens også uregelmæssige partier omkring vinduerne og en stribe under tagudhænget mod syd er det.
Kirkens nuværende, fladbuede vinduespartier af cementpudsede sten er sandsynligvis fra omkring 1850. Et tilmuret, romansk vindue kan imidlertid spores svagt på korets østvæg. Kirkens oprindelige norddør er udvidet, mens den søndre er tilmuret og delvist ødelagt af et vindue.
Indvendigt ses den smalle korbue i triumfmuren mellem skibet og koret. Den har en skråkantet sokkel og oprindelige kragbånd, dvs. de nederste sten, som buen hviler på. På kragstenen mod nord kan ses en ikke helt færdighugget rille.
Kirkens kalkede vægge er glatpudsede, og i koret og skibet er der bjælkelofter i grågrønne og brune nuancer, som passer til farvesætningen af kirkens inventar. Tagværkerne er nyere, og kirken har fået blytag i 1987. Tidligere har den haft skifertag, tegltag og delvist også stråtag.
Kirkens alterbord er bygget i træ og nyere. På forsiden ses der to kvadratiske felter. På bordet står en trefløjet altertavle fra 1955 med malerier af den lokalt fødte kunstner Erik Heide (født i 1934), som netop var blevet færdiguddannet på Kunstakademiet, da han udførte maleriet af Den Korsfæstede i midterfeltet, og de to øvrige motiver Skyld og Tilgivelse til fløjene. En tidligere altertavle fra omkring 1890 er ophængt i koret på triumfvæggen. Kirken har desuden en enkel, romansk døbefont i granit.
Prædikestolen er fra midten af 1600-tallet og med stor sandsynlighed udført af Niels Snedker i Selde (Salling), som i 1640 lavede en lignende til Jegindø Kirke. Stolestaderne er nyere og har dobbelte trekantsgavle. Kirken har desuden et historisk orgel fra 1854 af orgelbygger Jens J. Gregersen.
Klokken er støbt af Claus van Dam i 1649.
På skibets nordvæg hænger et epitafium, dvs. et mindesmærke, over Chr. Chr. Søndergaard, ejer af Søndergård (død i 1846). En mindesten for Christen Kold (1816-1870), en af højskolebevægelsens foregangspersoner, findes desuden tæt ved kirken.